Na temelju članka 38. i 182. Statuta Centra za odgoj, obrazovanje i rehabilitaciju Križevci od 27.3.2015. i sukladno Zakonu o ograničavanju uporabe duhanskih proizvoda ( „Narodne novine“ br. 125/08., 55/09., 119/09. i 94/13.) ) Školski odbor na sjednici održanoj 18.6. 2015. godine, donio je

**P R A V I L N I K**

**O PROMICANJU SPOZNAJE O ŠTETNOSTI UPORABE**

**DUHANSKIH PROIZVODA ZA ZDRAVLJE**

**OPĆE ODREDBE**

Članak 1.

Ovim Pravilnikom se radi zaštite zdravlja, utvrđuju mjere za ograničavanje uporabe duhanskih proizvoda, promiču spoznaje o štetnosti uporabe duhanskih proizvoda, utvrđuju preventivne mjere protiv pušenja, te nadzor nad provedbom ovog Pravilnika.

Izrazi koji se u ovom Pravilniku koriste, a koji imaju rodno značenje, bez obzira na to jesu li korišteni u muškom ili ženskom rodu, obuhvaćaju na jednak način i muški i ženski rod.

Članak 2.

Pod pojmom duhanski proizvodi smatraju se proizvodi koji sadrže duhan koji može biti genetski modificiran ili ne , a služe pušenju, šmrkanju, sisanju ili žvakanju.

Članak 3.

Pod pojmom pušenja duhanskih proizvoda podrazumijeva se uporaba duhanskih proizvoda bez obzira da li je dim nastao izgaranjem duhana, udisanjem ili ne, a je čija posljedica dokazano oštećenje zdravlja pušača i svih nepušača koji su izloženi duhanskom dimu.

Članak 4.

Znanstveno su dokazane pojave različitih bolesti i oštećenja zdravlja - kao posljedica pušenja, koje štetno djeluje na zdravlje, pogoduje razvoju niza bolesti te skraćuje život pušača, ali i štetnog utjecaja na nepušače koji borave u zatvorenom prostoru u kojem se puši.

**MJERE ZA OGRANIČAVANJE UPORABE DUHANSKIH PROIZVODA**

Članak 5.

Zabranjeno je pušenje u svim zatvorenim prostorijama Centra .

Članak 6.

Zabranjeno je pušenje i na svim otvorenim prostorima Centra koji su funkcionalni dio prostora Centra .

Članak 7 .

Pojmom zatvorena prostorija Centra smatraju se: zbornica, učionice, hodnici, sanitarni prostori, predvorje Centra , soba ravnatelja, cjelokupni prostor uprave Centra , knjižnica, športska dvorana te pripadajući prostori kao svlačionice i hodnici, prostorije za odlaganje sredstava za čišćenje, svi ostali prostori koji se nalaze unutar zidova cjelokupne školske zgrade, kao i svi prostori škole koji imaju krov te ostali prostori škole koji su imaju krov a potpuno su zatvoreni više od polovice pripadajućih stijena.

Članak 8.

Oznake o zabrani pušenja trebaju biti istaknute na vidnim mjestima u Centru u skladu s člancima 5.,6.,7. i 12. ovoga Pravilnika.

**PREVENTIVNE MJERE PROTIV PUŠENJA**

Članak 9.

Pod preventivnim mjerama protiv pušenja podrazumijevaju se sustavne i kontinuirane aktivnosti vezane uz promicanje spoznaja o štetnim posljedicama pušenja radi poboljšanja kvalitete života i očuvanju zdravlja.

Članak 10.

Centar je kao ustanova koji obavlja djelatnost odgoja i obrazovanja obvezan promicati spoznaje o štetnosti uporabe duhanskih proizvoda za zdravlje u svim razrednim odjelima te u svim aktivnostima redovitog obrazovanja.

Članak 11.

Centar će promicanje spoznaja o štetnosti duhanskih proizvoda obavljati prema programu promicanja spoznaje o štetnosti uporabe duhanskih proizvoda za zdravlje koji donosi ministar znanosti, obrazovanja i športa uz suglasnost ministra nadležnog za zdravstvo.

Članak 12.

Odredbi ovog Pravilnika o apsolutnoj zabrani pušenja u unutarnjem i vanjskom prostoru Centra koji je funkcionalni dio prostora Centra , obvezni su se pridržavati svi radnici Centra , učenici, roditelji kao i svi posjetitelji Centra .

**POVJERENSTVO ZA BORBU PROTIV PUŠENJA**

Članak 13.

U Centru se osniva povjerenstvo za borbu protiv pušenja (u daljem tekstu: povjerenstvo).

Povjerenstvo ima tri člana. Članove povjerenstva imenuje Školski odbor iz reda:

* učitelja
* stručnih suradnika
* roditelja odnosno skrbnika

Članovi povjerenstva imenuju se na vrijeme od četiri godine i mogu biti ponovo imenovani.

Članovi povjerenstva između sebe biraju predsjednika povjerenstva. Ako članovi ne uspiju imenovati predsjednika povjerenstva, predsjednika imenuje ravnatelj.

Članak 14.

Povjerenstvo:

* prati pojavnost pušenja u Centru, proučava i promiče nepušenje kao zdrav način života i rada
* prati promicanje aktivnosti iz članka11. i odredbe o apsolutnoj zabrani pušenja iz članka 12. ovoga pravilnika
* daje školskim tijelima, učiteljima i stručnim suradnicima prijedloge i mišljenja u svezi s uočenim problemima pušenja
* predlaže programe i aktivnosti odvikavanja učenika i radnika Centra od pušenja
* predlaže nabavu primjerenih sredstava i opreme
* predlaže izdavanje prigodnih publikacija u svezi s promicanjem nepušenja
* surađuje s ustanovama, udrugama i tijelima koja se u okviru svog djelokruga bave promicanjem nepušenja.

Pisane obavijesti, informacije, letke, plakate i sl. kojima se promiče neuporaba duhanskih prerađevina Povjerenstvo je dužno istaknuti na vidljivim mjestima u Centru.

Članak 15.

Povjerenstvo radi na sjednicama. Sjednice saziva i predsjedava im predsjednik povjerenstva.

Na sjednicama povjerenstva vodi se zapisnik.

Zapisnik vodi jedan od članova povjerenstva ili druga osoba koju za to ovlasti predsjednik.

Zapisnik potpisuju predsjednik i zapisničar.

Na rad povjerenstva odgovarajuće se primjenjuju odredbe poslovnika o radu kolegijalnih tijela.

Članak 16.

Prijedlog i mišljenja povjerenstvo može dati samo kada radi u punom sastavu.

O davanju prijedloga i mišljenja iz stavka 1. ovoga članka članovi povjerenstva odlučuju većinom glasova.

Članak 17.

U radu povjerenstva prema pozivu predsjednika sudjeluju i druge osobe koje svojom stručnošću i iskustvom mogu pomoći povjerenstvu u obavljanju poslova za koje je osnovano.

Članak 18.

O svom radu povjerenstvo podnosi izvješće Školskom odboru najkasnije do 31. prosinca tekuće godine za prethodnu školsku godinu.

**NADZOR**

Članak 19.

Ravnatelj Centra je odgovorna osoba za provedbu apsolutne zabrane pušenja u Centru kao ustanovi za odgoj i obrazovanje sukladno odredbama ovoga Pravilnika.

**PRIJELAZNE I ZAVRŠNE ODREDBE**

Članak 20.

Stupanjem na snagu ovoga Pravilnika prestaje važiti Pravilnik o promicanju spoznaje o štetnosti uporabe duhanskih proizvoda za zdravlje Klasa: 003-06/09-01/1, Urbroj: 2137-82/09-02-02, od 5.2.2009. i Ispravak od 11.5.2010. godine.

Ovaj pravilnik stupa na snagu danom objave na oglasnoj ploči Centra. Pravilnik je objavljen 18.6.2015. dana.

Klasa: 003-01/15-01/08

Urbroj: 2137-82/15-06

Križevci, 18.6.2015.

Predsjednica Školskog odbora

Nevenka Mihalković-Parazajda